Jens Rohde (V), 2003-04-03:
Jeg er jo nødt til at være ærlig og sige til fru Bodil Kornbek, at hvis det er sådan, at man ikke digitaliserer sendenettet, bliver der ikke flere sendekanaler.
Der er jo en teknisk begrænsning, og det vil sige, at så skal TV 2 sende i vinduer.
Jeg tør næsten ikke sige det, for jeg ved, at der er TV 2-repræsentanter og regionsrepræsentanter til stede, men hvis man skulle udvikle sig anderledes, skulle man gå ind i et eller andet samarbejde med Danmarks Radio om kanalen på DR 2 eller sådan noget.
Jeg ved, at det har man ikke sådan de store ønsker om i TV 2-regionerne, men udviklingsmulighederne er der.
Det vil jeg også sige til hr. Naser Khader: Det er fuldstændig korrekt, hvad der står i medieaftalen.
Vi har opfordret regionerne til at undersøge det, og det er de i gang med.
Jeg ved i øvrigt, at regionerne også meget gerne vil have lidt mere tid til at gennemarbejde et forslag til, hvordan tingene kan se ud, i stedet for at de skal haste et eller andet igennem.
Jeg har jo ikke afvist noget på forhånd.
Jeg har sagt, at jeg ikke tror på den digitalisering, og så giver resultatet rent teknisk ligesom sig selv, medmindre vi igen kommer på lavthængende satellitter, eller hvordan tingene kommer til at se ud om 10-15 år.
Det er meget svært at spå om.
Det er klart, at hvis digitaliseringsprocessen skal fortsætte - hvor det skal bære hen, er jo ikke noget, der er truffet beslutning om i regeringen - er der da megen relevans i, at regionerne undersøger mulighederne for at lave en eller anden regionalbaseret kanal, for så er der plads til det, og så har vi sådan set frekvensrum nok til det.
Jeg vil så bare understrege, at jeg som talsmand for Venstre har én forudsætning: at vi ikke opretter en ny blandingsfinansieret landsdækkende kanal.
Det er en klar politisk forudsætning for mig.
Vi kan have forskellige holdninger til, hvordan vi ser på det forhold, og det er fair nok.
Jeg siger bare, at det er min forudsætning for at kunne spille med i sådan et spil.
Jeg tror nu mest på, at man også ude i regionerne - uanset hvor man sidder - sætter pris på, at man får nogle ærlige udmeldinger, så man ved, hvad man har at forholde sig til.
En komplet kommercialisering af eksempelvis nyhederne, siger fru Mette Frederiksen.
Hvordan tror fru Mette Frederiksen, dagbladsjournalisterne vil have det med den kommentar? Så bliver der sagt et privat magtmonopol.
Det må jeg sige er noget af en udmelding, når jeg tænker på, at vi her i Danmark med 5 millioner mennesker har fire landsdækkende offentligt licensbetalte kanaler, hvor der ikke er én reklamekrone indarbejdet, og vi har fire landsdækkende statslige tv-kanaler, som det er lige i øjeblikket.
Det er jo virkeligheden.
Man kan da ikke komme her og tale om et privat magtmonopol, når vi har en institution som Danmarks Radio med den styrke, som Danmarks Radio har i dag.
Det er da ren nonsens. Så vil jeg sige til hr. Søren Søndergaard, at det bekymrer mig selvfølgelig en lille smule, hvis det er sådan, at vores taler skulle være enslydende.
Virkeligheden er jo, at vi ikke har opgivet.
Vi erkender, at der er en økonomisk virkelighed, som man må forholde sig til.
Alternativet er, og det kunne vi jo godt diskutere, at man skulle sætte licensen betragteligt op og dermed give TV 2 en så stor licensandel, at de er fuldstændig uafhængige af det marked. Her har vi valgt at sige, at vi ikke ønsker at hæve licensen, og det må man tage konsekvensen af.
Bortset fra det har vi jo netop valgt at prøve at stramme op, ikke bare ved at lade public service være nogle hensigtserklæringer, men ved at give det noget konkret indhold og lave en kontrakt om det i modsætning til, hvad man har i dag.
Så er der til hr. Aage Frandsen.
Jeg er i hvert fald meget skeptisk over for hele det digitaliseringsprojekt
Er det sandsynligt, at vi her i Danmark kan løbe den digitalisering af det europæiske jordbaserede tv-sendenet i gang, når man ikke kan i andre lande, som har et langt større forbrugerpotentiale?
Jeg mener det ikke, og det er derfor, at jeg har manet til ny eftertanke.
Det er Venstres synspunkter, som jeg så vil diskutere med forligskredsen.